4. sz. napirendi pont



**ZALA VÁRMEGYE ÖNKORMÁNYZATA**

ELŐTERJESZTÉS

a Zala Vármegyei Közgyűlés 2025. január 30-i ülésére

**Tárgy:**  A Zalai Területfejlesztési Ügynökség Közhasznú Nonprofit Kft. 2025. évi üzleti tervének elfogadása.

**Az előterjesztést készítette:** Héder Miklós ügyvezető igazgató

**Megtárgyalta:** Térségfejlesztési Bizottság

Pénzügyi Bizottság

**Előterjesztő:**

Héder Miklós

ügyvezető igazgató

**Tisztelt Közgyűlés!**

A Kft. 2025. évi üzleti tervének jóváhagyására az alapító Zala Megyei Területfejlesztési Tanács jogutódjaként Zala Vármegye Önkormányzata jogosult.

A társaság közreműködik a vármegyei önkormányzat határon átnyúló nemzetközi fejlesztési programjainak, projektjeinek tervezésében, kidolgozásában, valamint pályázatok megvalósításában.

A Terület- és Településfejlesztési Operatív Program (TOP és TOP+**)** keretében korábbi években elnyert pályázatok közül

* a TOP-3.1.1-15-ZA1-2016-00003 kódszámú „Zala Kétkeréken - Kerékpárút-fejlesztés Lentiben”,
* a TOP-3.1.1-15-ZA2-2019-00002 kódszámú, „Zala Kétkeréken - Kerékpárút-fejlesztés Zalasárszeg és Galambok között”,
* a TOP\_PLUSZ-1.2.1-21-ZA2-2022-00001 kódszámú, „Zala Kétkeréken - Kerékpárút-fejlesztés Gyenesdiás településen”,
* a TOP\_PLUSZ-1.2.1-21-ZA2-2022-00002 kódszámú, „Zala Kétkeréken - Kerékpárút-fejlesztés Sármellék és Zalavár településeken”,
* valamint a TOP\_PLUSZ-1.2.1-21-ZA2-2022-00003 kódszámú, „Zala Kétkeréken - Kerékpárút-fejlesztés Garabonc, Nagyrada, Zalaszabar és Esztergályhorváti településeken” pályázatok projektmenedzsment feladatait továbbra is a Kft. látja el.

A pályázatok lebonyolítását végző munkatárs elszámolható bérköltsége az üzleti terv „Személyi jellegű ráfordítások” sorában tervezésre került, mely összeg fedezetét a „Pályázati úton elnyert támogatás” sor tartalmazza.

2025. évben folytatódik a Megyei foglalkoztatási-gazdaságfejlesztési együttműködések TOP\_Plusz-3.1.1-21 azonosító számú pályázat, amelyben a Kft. konzorciumi tagként vesz részt. A pályázatban foglalkoztatott munkavállaló bérköltsége és személyi jellegű egyéb kifizetései az üzleti terv „Személyi jellegű ráfordítások” sorában tervezésre került, a 2025. évben várhatóan felmerülő egyéb kiadások az „Anyagjellegű ráfordítások” soron szerepelnek. A pályázat keretében korábban vásárolt tárgyi eszközök 2025. évi értékcsökkenése az „Értékcsökkenési leírás” sorban található. A kiadások fedezetét a „Pályázati úton elnyert támogatás” sor tartalmazza.

A Szlovénia-Magyarország Interreg Program 2021–2027 keretében 2024. évben kezdetét vette a PollenAct című projekt megvalósítása. A Kft. teljes költségvetése 120.575 EUR, melyhez 5% önerőt szükséges biztosítani. A tárgyévi várható kiadások az üzleti tervben a „Beruházások”, „Személyi jellegű ráfordítások”, és „Anyagjellegű ráfordítások” sorokon tervezésre kerültek, melyek fedezetének 95%-át a „Pályázati úton elnyert támogatás” biztosítja. A pályázatra 23.037.059 Ft előleg érkezett, melyből 2024. évben a projektmenedzsment 1. jelentéstételi időszakra jutó költsége felhasználásra került. A fennmaradó részt az elszámolások jóváhagyását követően utólag fogják a Kft. részére folyósítani. A támogatási szerződés 4. cikk 3. pontja értelmében a vezető partnernek a projektjelentéseket a jelentéstételi időszak végét követő 5 hónap elteltével kell benyújtani a Közös Titkársághoz. Az egyes jelentések jóváhagyásának elhúzódása esetén szükségessé válhat a felmerülő kiadások előfinanszírozása.

Az üzleti terv alapvetően a fenti projektek lebonyolításában való konzorciumi partneri együttműködésre épül.

A Kft. működésével kapcsolatos kiadások folyamatos likviditásának biztosítása érdekében szükséges a tulajdonos részéről 2025. évben is támogatás biztosítása.

***A Zalai Területfejlesztési Ügynökség Közhasznú Nonprofit Kft. 2025. évi üzleti tervének bevételei és ráfordításai***

Adatok e Ft-ban

|  |  |  |
| --- | --- | --- |
| **Sor-szám** |  | **2025. év** |
| **A tétel megnevezése** |
| a | b | c |
| **1.** | **A. Összes közhasznú tevékenység bevétele** | **79 178** |
| **(1.+2.+3.+4.+5.+6.)** |
| 2. | 1. Közhasznú célú működésre kapott támogatás | 16 063 |
| 3. | a) alapítótól | 16 063 |
| 4. | b) központi költségvetéstől | 0 |
| 5. | c) helyi önkormányzattól | 0 |
| 6. | d) egyéb, ebből 1% ………………………….. | 0 |
| 7. | 2. Pályázati úton elnyert támogatás | 63 115 |
| 8. | a) TOP\_PLUSZ kerékpáros pályázatok | 3 911 |
| 9. | b) TOP\_PLUSZ-3.1.1-21 pályázat | 29 731 |
| 10. | c) PollenAct pályázat | 29 473 |
| 11. | 3. Közhasznú tevékenységből származó bevétel | 0 |
| 12. | 4. Tagdíjból származó bevétel | 0 |
| 13. | 5. Egyéb bevétel | 0 |
| 14. | 6. Aktivált saját teljesítmények értéke (a.+b.) | 0 |
| 15. | a) saját termelésű készletek állományváltozása | 0 |
| 16. | b) saját előállítású eszközök aktivált értéke | 0 |
| **17.** | **B. Vállalkozási tevékenység bevétele** | **0** |
| **18.** | **C. Összes bevétel (A.+B.)** | **79 178** |
| **19.** | **D. Közhasznú tevékenység ráfordításai** | **79 178** |
| **(1.+2.+3.+4.+5.+6.)** |
| 20. | 1. Beruházások | **9 240** |
| 21. | a) PollenAct pályázat | 9 240 |
| 22. | 2. Anyagjellegű ráfordítások | **30 943** |
| 23. | a) TOP\_PLUSZ-3.1.1-21 pályázat | 18 767 |
| 24. | b) PollenAct pályázat | 10 348 |
| 25. | c) Pályázatban el nem számolható anyagjellegű kiadások | 1 828 |
| 26. | 3. Személyi jellegű ráfordítások | **34 500** |
| 27. | a) TOP\_PLUSZ kerékpáros pályázatok | 3 911 |
| 28. | b) TOP\_PLUSZ-3.1.1-21 pályázat | 10 593 |
| 29. | c) PollenAct pályázat | 11 436 |
| 30. | d) Pályázatban el nem számolható személyi jellegű kiadások | 8 560 |
| 31. | 4. Értékcsökkenési leírás | **371** |
| 32. | a) TOP\_PLUSZ-3.1.1-21 pályázat | 371 |
| 33. | 5. Egyéb ráfordítások | **4 124** |
| 34. | 6. Pénzügyi műveletek ráfordításai | 0 |
| **35.** | **E. Vállalkozási tevékenység ráfordításai** | **0** |
| **(1.+2.+3.+4.+5.)** |
| 36. | 1. Anyagjellegű ráfordítások | 0 |
| 37. | 2. Személyi jellegű ráfordítások | 0 |
| 38. | 3. Értékcsökkenési leírás | 0 |
| 39. | 4. Egyéb ráfordítások | 0 |
| 40. | 5. Pénzügyi műveletek ráfordításai | 0 |
| **41.** | **F. Összes ráfordítás (D.+E.)** | **79 178** |
| **42.** | **G. Adózás előtti eredménye (B.-E.)** | **0** |
| **43.** | **H. Adófizetési kötelezettség** | **0** |
| **44.** | **I. Tárgyévi vállalkozási eredmény (G.-H.)** | **0** |
| **45.** | **J. Tárgyévi közhasznú eredmény (A.-D.)** | **0** |

A „Pályázatban el nem számolható anyagjellegű kiadások” sorban a bérszámfejtés, a számviteli programfrissítés, a kamarai tagdíj, az ügyvédi díj, a telefonköltség, a tranzakciós és egyéb díjak, valamint a bankszámlavezetés költsége szerepel. A pályázatban el nem számolható személyi kiadások között szerepel pl.: a munkavállalók munkabérének pályázatban el nem számolható része, az el nem számolható cafeteria kiadás, valamint a kapcsolódó közterhek összege.

A Nonprofit Kft. 2024. évi mérlegbeszámolója a 2025. májusi közgyűlésen kerül megtárgyalásra.

Az előterjesztés mellékletét képezi a Kft. Felügyelő Bizottságának módosított Ügyrendje.

A Felügyelő Bizottság az előterjesztést megtárgyalta, és az alábbi határozatot hozta:

*A Felügyelő Bizottság 5/2025. (I.20.) FB határozata*

*A Zalai Területfejlesztési Ügynökség Közhasznú Nonprofit Kft. Felügyelő Bizottsága*

1. *a Zalai Területfejlesztési Ügynökség Közhasznú Nonprofit Kft. 2025. évi üzleti tervét 79.178 eFt közhasznú, 0 eFt vállalkozói bevétellel, összesen 79.178 eFt bevétellel és 79.178 eFt közhasznú, 0 eFt vállalkozói ráfordítással, összesen 79.178 eFt ráfordítással, 0 eFt tárgyévi közhasznú és 0 eFt vállalkozási eredménnyel jóváhagyja.*
2. *felkéri az ügyvezető igazgatót, hogy az üzleti tervben foglaltak szerint gondoskodjon a gazdasági társaság működéséről.*
3. *az ügyvezető munkaviszony keretében járó munkabérét 2025. január 1-től havi bruttó 850.000 Ft-ban állapítja meg.*
4. *Felkéri az ügyvezető igazgatót, hogy a tulajdonos döntés előkészítő bizottságait és a tulajdonosi jogokat gyakorló Zala Vármegyei Közgyűlést a Felügyelő Bizottság döntéséről tájékoztassa.*

Kérem a Tisztelt Közgyűlést a határozati javaslatot elfogadni szíveskedjen.

**Határozati javaslat**

A Zala Vármegyei Közgyűlés

1. a Zalai Területfejlesztési Ügynökség Közhasznú Nonprofit Kft. 2025. évi üzleti tervét 79.178 eFt közhasznú, 0 eFt vállalkozói bevétellel, összesen 79.178 eFt bevétellel és 79.178 eFt közhasznú, 0 eFt vállalkozói ráfordítással, összesen 79.178 eFt ráfordítással, 0 eFt tárgyévi közhasznú és 0 eFt vállalkozási eredménnyel jóváhagyja.
2. felkéri az ügyvezető igazgatót, hogy az üzleti tervben foglaltak szerint gondoskodjon a gazdasági társaság működéséről.
3. az ügyvezető munkaviszony keretében járó munkabérét 2025. január 1-től havi bruttó 850.000 Ft-ban állapítja meg.
4. az előterjesztés 1. számú mellékletét képező Zalai Területfejlesztési Ügynökség Közhasznú Nonprofit Kft.Felügyelő Bizottságának Ügyrendje dokumentumot jóváhagyja.

Határidő: 1., 4. pontok: azonnal

2. pont: folyamatos

3. pont: 2025. január 31.

Felelős: 1., 2. pontok: Héder Miklós ügyvezető igazgató

3. pont: Dr. Pál Attila, a közgyűlés elnöke

4. pont: Kovács-Darabos Nikolett, a Felügyelő Bizottság elnöke

1. számú melléklet

**Zalai Területfejlesztési Ügynökség Közhasznú Nonprofit Kft.**

**Felügyelő Bizottságának Ügyrendje**

**1. Bevezető**

A Zalai Területfejlesztési Ügynökség Közhasznú Nonprofit Kft (továbbiakban: Társaság) Felügyelő Bizottsága a Polgári Törvénykönyvről szóló 2013. évi V. törvény (továbbiakban: Ptk.) 3:122.§ (3) bekezdése alapján ügyrendjét maga állapítja meg, és az Alapító hagyja jóvá. A Felügyelő Bizottság az ügyrend és a Társaság Alapító Okirata alapján működik.

**2. A Felügyelő Bizottság szervezete**

2.1. A Felügyelő Bizottság (továbbiakban: FB) három tagból áll.

2.2. Az FB tagjai sorukból nyílt szavazással, egyszerű többséggel elnököt választanak. Az FB elnökét akadályoztatása esetén az általa írásban kijelölt FB tag helyettesítheti két bizottsági ülés között.

2.3. Az FB testületként jár el. Feladatait állandó jelleggel vagy eseti döntések alapján tagjai között megoszthatja. Az ellenőrzés megosztása nem érinti az FB tagjainak felelősségét, sem azt a jogát, hogy az ellenőrzést más, az FB ellenőrzési feladatkörébe tartozó tevékenységre is kiterjessze.

2.4. Az FB tagjainak megbízatása határozott időre, de legfeljebb 5 évre szól. Az FB megbízatásának lejártát követően a tagok megválasztása az Alapító határozatával történik.

2.5. A megválasztott tagnak a tagság elfogadásáról írásbeli nyilatkozatot kell tennie.

2.6. Az a tag, akinek személyi körülményeiben olyan változás (kizáró ok) következik be, ami miatt az FB tagsága nem tartható fenn, köteles ezt a körülményt az Alapítónak haladéktalanul bejelenteni és lemondását egyidejűleg benyújtani.

2.7. Az FB tagok a Társaság ügyeiről szerzett információkat üzleti titokként kötelesek kezelni.

2.8. A tagok jogaikat és kötelezettségeiket csak személyesen gyakorolhatják, képviseletnek helye nincs.

**3. A Felügyelő Bizottság tagjai megbízatásának megszűnése**

Az FB tagjának megbízatása megszűnik:

* a megbízás időtartamának lejártával,
* visszahívással,
* törvényben szabályozott kizáró ok bekövetkeztével,
* lemondással,
* elhalálozással,
* külön törvényben szabályozott esetben

**4. A Felügyelő Bizottság elnökének hatásköre és feladata**

* Az FB ülésének –az ügyvezető közreműködésével történő – előkészítése.
* Az FB ülésének összehívása.
* Az FB ülésének levezetése, a vita összefoglalása, a szavazás elrendelése, a szavazás eredményének és más konkrétumok megállapítása, kihirdetése.

**5. A Felügyelő Bizottság üléseinek gyakorisága, összehívása**

5.1. Az FB üléseit az elnök hívja össze és vezeti. Az ülés összehívását – az ok és cél megjelölésével – az FB bármely tagja írásban kérheti az elnöktől, aki a kérelem kézhezvételétől számított 8 napon belül köteles intézkedni az FB ülésének 30 napon belüli időpontra történő összehívásáról. Ha az elnök a kérelemnek nem tesz eleget, a tag maga jogosult az ülés összehívására.

5.2. Az ülést annak megkezdése előtt legalább 4 nappal – a napirend, a hely és az időpont megjelölésével – írásban kell összehívni. Rendkívüli esetben az ülés 3 napon belül is összehívható akár telefon vagy e-mail útján is.

**6. A Felügyelő Bizottság üléseinek lebonyolítása**

6.1. Az FB ülését a bizottság elnöke vezeti le.

6.2. Az FB határozatképes, ha tagjainak többsége jelen van. A határozatképességet a levezető elnök állapítja meg. Az FB üléséről szóló jegyzőkönyv elkészítéséről az ügyvezető gondoskodik.

6.3. Az FB az ülésen részt vevő tagok által elfogadott napirendi pontokat tárgyalja. A vitában az előterjesztő és a testület minden tagja jogosult részt venni.

6.4. Az esetleges viták megtárgyalásának eredményét annak lezárása után a levezető elnök foglalja össze és teszi meg arra vonatkozóan a határozati javaslatot, melyet az FB tagjai szavazatukkal minősítenek. A határozati javaslatnak egyértelműnek, szakszerűnek és világosnak kell lennie.

6.5. Az FB döntéseit egyszerű szótöbbséggel hozza.

6.6. Az FB, ha a tárgyalni szándékozott napirend természete azt indokolja, elrendelheti a zárt ülés megtartását. A zárt ülésen kizárólag az FB tagjai és az ügyvezető vehetnek részt.

**7. A Felügyelő Bizottság üléseinek meghívottjai**

7.1. Az FB ülésére a bizottsági tagokon kívül külső résztvevő, szakértő hívható meg. A meghívás szólhat az FB ülésének egészére, vagy az egyes napirendi pontok megtárgyalására. A meghívottak kizárólag a vitában vehetnek részt, szavazati joggal nem rendelkeznek.

**8. A Felügyelő Bizottság üléseinek jegyzőkönyve**

8.1. Az FB üléseiről jegyzőkönyvet kell felvenni. A jegyzőkönyvnek tartalmaznia kell:

* a Társaság cégnevét, és székhelyét,
* az ülés helyét és idejét,
* a megjelentek és távollévők nevét,
* a megtárgyalt napirendi pontok felsorolását,
* az ülésen elhangzott indítványokat,
* a vita lényegét, az egyes felszólalók állásfoglalását, a különvéleményeket,
* a határozatokat, az azokra leadott szavazatok és ellenszavazatok számát (a szavazástól esetleg tartózkodók számát is),
* a tag esetleges tiltakozását valamely határozat meghozatal ellen - név szerint.

8.2. Az FB bármely tagjának kérésére szó szerinti jegyzőkönyvet kell készíteni, egyebekben elegendő lényei jegyzőkönyvet felvenni.

8.3. A jegyzőkönyvet az ülést követő 8 napon belül kell elkészíteni.

**9. A Felügyelő Bizottság tagjainak személyes jelenléte nélküli ülésen történő határozathozatal szabályai**

9.1. Az FB határozatának meghozatala a tagok személyes jelenléte nélkül tartott ülésen is történhet. A tagok személyes jelenléte nélkül tartott ülésen történő határozathozatal kezdeményezéséről az FB elnöke dönt.

9.2. A tagok személyes jelenléte nélküli ülésen történő határozathozatalt az ügyvezető kezdeményezi. A határozati javaslat szövegét és az indoklást legalább 3 napos határidővel küldi ki e-mailen az FB minden tagjának.

9.3. Az FB tagjai a javaslat szövegére döntésüknek megfelelően válasz e-mailben küldik meg szavazatukat. A beérkezett válaszokat az ügyvezető jegyzőkönyvbe foglalja. Amennyiben az FB megfelelő számú tagja a szavazásra nyitva álló időben nem adja le a szavazatát, továbbá amennyiben ezt az FB bármely tagja írásban kezdeményezi, úgy az adott napirend kapcsán az FB elnöke köteles az FB tagok személyes jelenlétével tartott ülését összehívni.

**10. Költségtérítés, díjazás**

Az FB működésének pénzügyi fedezetét, valamint a szükséges személyi és tárgyi feltételeket a Társaság biztosítja a vonatkozó jogszabályok és a javadalmazási szabályzat figyelembevételével.

**11. Záradék**

Az ügyrendet az FB 3/2025. (I.06.) FB számú határozatával állapította meg, amelyet a Zala Vármegyei Közgyűlés …/2025. (I.30.) KH. számú határozatával hagyott jóvá.

**Zalaegerszeg, 2025. január 30.**

**Felügyelő Bizottság elnöke**